Predkladacia správa

Komisár Európskej komisie pre regionálnu politiku Michel Barnier uskutočnil dňa 30. júla 2002 oficiálnu návštevu SR.

Počas návštevy sa stretol s predsedom vlády SR Mikulášom Dzurindom, podpredsedom vlády SR pre národnostné menšiny, ľudské práva a regionálny rozvoj Pálom Csákym, ministrom výstavby a regionálneho rozvoja SR Istvánom Harnom a ministrom zahraničných vecí SR Eduardom Kukanom. Ako člen prezídia Konventu o budúcnosti Európy mal pracovný obed so zástupcami SR v Konvente, s Jánom Figeľom, Irenou Belohorskou a Pavlom Hamžíkom. 

Návšteva sa uskutočnila len deň po predbežnom uzatvorení kapitoly Regionálna politika a koordinácia štrukturálnych nástrojov (na prístupovej konferencii dňa 29.7.2002).  Komisár v tejto súvislosti ocenil pokrok SR dosiahnutý nielen v kapitole Regionálna politika, ale aj v celom negociačnom procese. Podľa neho sa SR v súčasnosti nachádza v priamej línii pred vstupom do EÚ. Komisár zdôraznil, že uzavretie kapitoly znamená len začiatok procesu realizácie štrukturálnej politiky EÚ na Slovensku. SR musí v krátkom čase prijaté opatrenia uviesť do praxe a sfunkčniť vytvorené inštitúcie. Vyzval SR, aby venovala zvýšené úsilie v nasledovných oblastiach: v posilnení medzirezortnej koordinácie; v príprave kvalitných projektov, najmä projektov ISPA v oblasti životného prostredia; a v posilnení administratívnych kapacít zodpovedných za riadenie a čerpanie štrukturálnych fondov a Kohézneho fondu v SR. 
Komisár počas rokovaní viackrát zdôraznil, že EÚ je solidárnym spoločenstvom, záujmom ktorého je vyvážený regionálny rozvoj. V období 2004 – 2006 by mala SR dostať finančnú pomoc vo výške 1 750 mil. Euro. Podľa komisára M. Barniera je dôležité, aby získané finančné prostriedky boli plne absorbované a nevrátili sa späť do Bruselu.

Celkovo komisár skonštatoval, že SR dosiahla výrazný pokrok v rokovaniach s EÚ. Za základný predpoklad ďalšieho napredovania označil stabilnú politickú situáciu a vybudovanie dostatočných administratívnych kapacít.